Document ID: 32008R0645

NÕUKOGU MÄÄRUS (EÜ) nr 645/2008,
8. juuli 2008,
millega avatakse teatavate kalandussaaduste importi Kanaari saartele hõlmavad autonoomsed ühenduse tariifikvoodid ja sätestatakse nende haldamine
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 299 lõiget 2,
võttes arvesse komisjoni ettepanekut,
võttes arvesse Euroopa Parlamendi arvamust,
pärast konsulteerimist Euroopa Majandus- ja Sotsiaalkomiteega,
pärast konsulteerimist Regioonide Komiteega,
ning arvestades järgmist:
(1)
Nõukogu määrusega (EÜ) nr 704/2002 (1) avati muu hulgas teatavate kalandussaaduste importi Kanaari saartele hõlmavad autonoomsed ühenduse tariifikvoodid ajavahemikuks 1. jaanuarist 2002 kuni 31. detsembrini 2006 ning sätestati nende haldamine.
(2)
Nõukogu määrusega (EÜ) nr 791/2007 (2) on kehtestatud Assooride, Madeira, Kanaari saarte ning Prantsuse departemangude Guajaana ja Réunioni teatavate kalandustoodete turustamisel tekkivate lisakulude hüvituskava.
(3)
Kanaari saarte erandlik geograafiline asend teatavate sisetarbimiseks hädavajalike kalandussaaduste hankimisallikate suhtes tekitab sellele sektorile lisakulusid. Neid saarelisest asendist, kaugusest ja äärepoolseimast asukohast tingitud ebasoodsaid looduslikke tingimusi, mida tunnistatakse asutamislepingu artikli 299 lõikes 2, võib muu hulgas korvata, peatades ajutiselt tollimaksude kohaldamise kõnealuste toodete impordi suhtes kolmandatest riikidest asjakohase mahuga ühenduse tariifikvootide piires.
(4)
Hispaania ametiasutused esitasid 29. juulil 2004 ja 19. juulil 2006 aruanded määruse (EÜ) nr 704/2002 artiklis 3 osutatud meetmete rakendamise kohta ning taotlesid kõnealuste meetmete pikendamist ajavahemikuks 2007-2013. Komisjon on eespool nimetatud aruannete põhjal uurinud, millist mõju on avaldanud teatavate kalandussaaduste Kanaari saartele importimise suhtes võetud meetmed.
(5)
Hispaania ametiasutuste esitatud aruannetes osutati, et määrusega (EÜ) nr 704/2002 avatud kvoodid ei olnud ammendatud.
(6)
Määrusega (EÜ) nr 704/2002 avatud tariifikvootide sarnased kvoodid on õigustatud, sest need kataksid Kanaari saarte siseturu vajadused, tagades samas, et vähendatud maksumääraga impordi vood ühendusse jäävad prognoositavaks ja selgelt eristatavaks.
(7)
Kuna määrusega (EÜ) nr 704/2002 avatud kvoodid ei olnud ammendatud, on asjakohane kehtestada väiksemad kvoodid.
(8)
Et vältida siseturu terviklikkuse ja ühtsuse kahjustamist, tuleks võtta meetmeid, mis tagavad, et kalandussaadused, mille suhtes peatamine on lubatud, on ette nähtud ainult Kanaari saarte siseturu jaoks.
(9)
Tuleb võtta meetmed, et tagada komisjoni korrapärane teavitamine kõnealuse impordi mahust, et ta saaks vajaduse korral astuda samme igasuguse spekuleerimise või kaubandushäirete ärahoidmiseks.
(10)
Käesoleva määruse rakendamiseks vajalikud meetmed tuleks võtta vastu kooskõlas nõukogu 28. juuni 1999. aasta otsusega 1999/468/EÜ (millega kehtestatakse komisjoni rakendusvolituste kasutamise menetlused). (3)
(11)
Selleks, et tagada ühtsus määrusega (EÜ) nr 791/2007 kehtestatud kavaga, tuleks kõnealused tariifikvoodid avada aastateks 2007-2013, ning selleks et tagada järjepidevus määruses (EÜ) nr 704/2002 sätestatud meetmetega, on asjakohane kohaldada käesoleva määrusega ette nähtud meetmeid alates 1. jaanuarist 2007,
ON VASTU VÕTNUD KÄESOLEVA MÄÄRUSE:
Artikkel 1
1. Alates 1. jaanuarist 2007 kuni 31. detsembrini 2013 peatatakse täielikult ühise tollitariifistiku maksumäärade kohaldamine käesoleva määruse lisas loetletud kalandussaaduste impordi suhtes Kanaari saartele kõnealuses lisas osutatud koguste puhul.
2. Lõikes 1 märgitud peatamist kohaldatakse üksnes Kanaari saarte siseturule ettenähtud toodete suhtes. Seda kohaldatakse ainult nende kalandussaaduste suhtes, mis laaditakse laevalt või õhusõidukilt maha enne, kui Kanaari saarte tollile esitatakse vabasse ringlusse lubamise tollideklaratsioon.
Artikkel 2
1. Hispaania pädevad asutused esitavad komisjonile 31. maiks 2010 aruande artiklis 1 sätestatud meetmete rakendamise kohta. Komisjon vaatab võetud meetmete mõju läbi ja teeb selle aruande alusel nõukogule vajaduse korral ettepaneku kõigi asjakohaste muudatuste kohta imporditavates kogustes.
2. Hispaania pädevad asutused esitavad komisjonile 31. maiks 2012 aruande artiklis 1 nimetatud meetmete rakendamise kohta pärast 2010. aastat. Komisjon vaatab võetud meetmete mõju uuesti läbi ja esitab oma järelduste alusel nõukogule asjakohased ettepanekud ajavahemikuks pärast 2013. aastat.
Artikkel 3
1. Kui komisjonil on põhjust arvata, et käesoleva määrusega kehtestatud peatamine on teatava toote puhul kaasa toonud kaubandushäire, võib ta kooskõlas artikli 4 lõikes 2 osutatud korralduskomitee menetlusega peatamise ajutiselt kuni 12 kuuks tühistada. Imporditollimaksu maksmine nende toodete eest, mille puhul peatamine ajutiselt tühistati, tagatakse tagatisega. Kõnealuste toodete vabasse ringlusse laskmine Kanaari saartel sõltub sellise tagatise esitamisest.
2. Lõikes 1 osutatud 12kuulise ajavahemiku jooksul võib nõukogu komisjoni ettepanekul otsustada peatamise lõplikult tühistada. Sellisel juhul nõutakse tagatistega tagatud tollimaksude summad lõplikult sisse.
3. Kui 12 kuu jooksul ei tehta lõplikku otsust vastavalt lõikele 2, vabastatakse tagatised.
Artikkel 4
1. Komisjoni abistab nõukogu tolliseadustiku kehtestamist käsitleva määruse (EMÜ) nr 2913/92 12. oktoober 1992 alusel asutatud tolliseadustiku komitee (4) (edaspidi „komitee”).
2. Käesolevale lõikele viitamisel kohaldatakse otsuse 1999/468/EÜ artikleid 4 ja 7, võttes arvesse selle artiklis 8 sätestatut.
Tähtajaks otsuse 1999/468/EÜ artikli 4 lõike 3 tähenduses kehtestatakse kolm kuud.
Artikkel 5
Käesolev määrus jõustub kolmandal päeval pärast selle avaldamist Euroopa Liidu Teatajas.
Määrust kohaldatakse alates 1. jaanuarist 2007 kuni 31. detsembrini 2013.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 8. juuli 2008

Labels: 3
18
6